SK Úradný vestník Európskej únie L 364/57

NARIADENIE KOMISIE (ES) č. 1885/2006

z 19. decembra 2006

o otvorení a spôsobe správy colnej kvóty Spoločenstva na rok 2007 pre maniok pôvodom z Thajska

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1095/96 z 18. júna 1996 o implementácií koncesií stanovených v zozname CXL vypracovanom bezprostredne po záveroch rokovaní podľa článku XXIV.6 GATT (1), a najmä na jeho článok 1 ods. 1,

keďže:

(1) V rámci multilaterálnych obchodných rokovaní Svetovej obchodnej organizácie sa Spoločenstvo zaviazalo otvoriť na štvorročné obdobie colnú kvótu obmedzenú na 21 miliónov ton produktov pôvodom z Thajska patriacich pod kódy KN 0714 10 10, 0714 10 91 a 0714 10 99, počas ktorého je colná sadzba znížená na 6 %. Táto kvóta musí byť otvorená a spravovaná Komisiou.

(2) Je nevyhnutné zachovať taký systém správy, ktorý zabezpečí, aby mohli byť podľa uvedenej kvóty dovážané výlučne produkty pôvodom z Thajska. Vydanie dovozného povolenia by teda aj naďalej malo byť podmienené predložením vývozného povolenia vydaného thajskými orgánmi na základe vzoru, ktorý Thajsko Komisii poskytlo.

(3) Keďže dovoz príslušných produktov na trh Spoločenstva bol tradične spravovaný na základe kalendárneho roku, je vhodné tento systém zachovať. Kvóta na rok 2007 sa preto sa musí otvoriť.

(4) Dovoz produktov patriacich pod kódy KN 0714 10 10, 0714 10 91 a 0714 10 99 podlieha predloženiu dovozného povolenia, ktoré je v súlade s pravidlami stanovenými nariadením Komisie (ES) č. 1291/2000 z 9. júna 2000 o podrobných pravidlách uplatňovania systému dovozných a vývozných povolení a certifikátov s vopred určenou sadzbou náhrady pre poľnohospodárske výrobky (2), a je taktiež v súlade s pravidlami stanovenými nariadením Komisie (ES) č. 1342/2003 z 28. júla 2003 o osobitných podrobných pravidlách uplatňovania systému dovozných a vývozných povolení pre obilniny a ryžu (3).

(5) Nariadenie Komisie (ES) č. 1301/2006 z 31. augusta 2006, ktorým sa stanovujú všeobecné pravidlá pre správu dovozných colných kvót pre poľnohospodárske produkty spravované prostredníctvom systému dovozných povolení (4), sa uplatňuje na dovozné povolenia pre obdobia colných kvót začínajúce 1. januára 2007. Nariadenie (ES) č. 1301/2006 určuje najmä pravidlá vzťahujúce sa na žiadosti o dovozné povolenia, na status žiadateľa, ako aj na vydávanie dovozných povolení. Toto nariadenie obmedzuje trvanie platnosti povolení na posledný deň obdobia dovozných colných kvót a uplatňuje sa bez toho, aby boli dotknuté dodatočné požiadavky stanovené odvetvovými nariadeniami.

(6) Na základe nadobudnutých skúseností a s prihliadnutím na to, že koncesie Spoločenstva poskytujú celkové množstvo 21 000 000 ton na štyri roky s ročným maximálnym množstvom 5 500 000 ton, je vhodné zachovať opatrenia, ktoré za určitých podmienok uľahčujú prepustenie do voľného obehu množstva produktov, ktoré prekračuje množstvá dané dovoznými povoleniami alebo ktoré povoľujú presunutie rozdielu medzi množstvom uvedeným v dovozných povoleniach a množstvom skutočne dovezených produktov, ak je toto menšie, do ďalšieho obdobia.

(7) So zámerom zabezpečiť správne uplatňovanie dohody je nevyhnutné zaviesť systém prísnych a systematických kontrol, ktoré by vychádzali tak z informácií uvedených na thajských vývozných povoleniach, ako aj z postupov thajských orgánov pri vydávaní vývozných povolení.

(8) Ak požadované množstvá presahujú dostupné množstvá, mal by sa stanoviť mechanizmus na zníženie množstiev, aby sa nepresiahlo určené ročné množstvo.

(9) Opatrenia ustanovené v tomto nariadení sú v súlade so stanoviskom Riadiaceho výboru pre obilniny,

PRIJALA TOTO NARIADENIE:

KAPITOLA I

OTVORENIE KVÓTY

Článok 1

1. Dovozná colná kvóta pre 5 500 000 ton manioku pôvodom z Thajska patriaceho pod kódy 0714 10 10, 0714 10 91 a 0714 10 99 sa otvára na obdobie od 1. januára do 31. decembra 2007.

Uplatniteľná colná sadzba sa v rámci tejto kvóty stanovuje na 6 % ad valorem.

Poradové číslo tejto kvóty je 09.4008.

2. Na produkty uvedené v odseku 1 sa vzťahuje systém ustanovený v tomto nariadení vtedy, ak sa dovážajú podľa dovozných povolení vydaných na základe predloženia vývozného povolenia do Spoločenstva, vydaného „Department of Foreign Trade, Ministry of Commerce, Government of Thaïland“, ďalej len „vývozné povolenie“.

3. Ustanovenia nariadení (ES) č. 1291/2000, (ES) č. 1342/2003 a (ES) č. 1301/2006 sa uplatňujú, pokiaľ v tomto nariadení nie je stanovené inak.

KAPITOLA II

VÝVOZNÉ POVOLENIA

Článok 2

1. Vývozné povolenie sa vyhotovuje v jednom origináli a najmenej jednej kópii na formulári, ktorého vzor je uvedený v prílohe I.

Tento formulár má rozmery približne 210 × 297 mm. Originál je vyhotovený na bielom papieri s potlačou giloš na pozadí žltej farby, aby bola zjavná akákoľvek mechanická alebo chemická falzifikácia.

2. Vývozné povolenie sa vypĺňa v anglickom jazyku.

3. Originál a kópie vývozného povolenia sa vypĺňajú na písacom stroji alebo rukou. Ak je formulár vyplnený rukou, musí to byť atramentovým perom a tlačenými písmenami.

4. Každé vývozné povolenie má predtlačené sériové číslo; okrem toho má v hornej kolónke tiež číslo povolenia. Kópie majú tie isté čísla ako originál.

Článok 3

1. Vývozné povolenia sú platné 120 dní od dátumu vydania. Deň vydania povolenia sa zahŕňa do doby platnosti povolenia.

Povolenie je platné, ak sú jeho jednotlivé kolónky riadne vyplnené podľa uvedených inštrukcií a ak je náležite potvrdené v súlade s odsekom 2. V kolónke nazvanej „shipped weight“ musí byť množstvo uvedené číslicou aj vypísané slovom.

2. Vývozné povolenie je náležite potvrdené, ak uvádza dátum vydania a ak je opatrené pečiatkou vydávajúceho orgánu a podpisom oprávnenej osoby alebo osôb.

KAPITOLA III

DOVOZNÉ POVOLENIA

Článok 4

Žiadosť o dovozné povolenie pre produkty pôvodom z Thajska patriace pod kódy 0714 10 10, 0714 10 91 a 0714 10 99 sa predkladá príslušným orgánom členských štátov spolu s originálom vývozného povolenia.

Orgán, ktorý vydáva dovozné povolenie, uchováva originál vývozného povolenia. Ak sa však žiadosť o dovozné povolenie vzťahuje iba na časť množstva uvedeného na vývoznom povolení, vydávajúci orgán vyznačí na origináli množstvo, na ktoré bolo toto povolenie použité, a po opečiatkovaní vracia originál dotknutej strane.

Iba množstvo uvedené na vývoznom povolení ako „shipped weight“ sa berie do úvahy pre vydanie dovozného povolenia.

Článok 5

Ak sa zistí, že množstvá skutočne vyložené pre danú zásielku sú väčšie ako tie, ktoré sú uvedené na dovoznom povolení alebo povoleniach vydaných pre túto zásielku, príslušné orgány, ktoré vydávajú dovozné povolenie, oznámia na žiadosť dovozcu Komisii elektronickou formou, jednotlivo pre každý prípad a čo možno najrýchlejšie, číslo alebo čísla thajských vývozných povolení, číslo alebo čísla dovozných povolení, nadbytočné množstvo a meno plavidla.

Komisia sa obráti na thajské orgány, aby boli vydané nové vývozné povolenia.

Kým tieto nie sú vydané, nadbytočné množstvá nesmú byť prepustené do voľného obehu za podmienok stanovených týmto nariadením dovtedy, kým nebudú predložené nové dovozné povolenia na príslušné množstvá.

Nové dovozné povolenia sa vydávajú podľa podmienok určených v článku 10.

Článok 6

Odchylne od tretieho odseku článku 5, ak sa zistí, že množstvá skutočne vyložené pre danú zásielku presahujú množstvá pokryté predloženým príslušným dovozným povolením alebo povoleniami najviac o 2 %, príslušné orgány členského štátu, v ktorom má dôjsť k prepusteniu do voľného obehu, na žiadosť dovozcu umožnia prepustenie nadbytočného množstva do voľného obehu pod podmienkou, že dovozca zaplatí colný poplatok so stropom 6 % ad valorem a zloží zábezpeku vo výške rovnajúcej sa rozdielu medzi clom stanoveným v spoločnom colnom sadzobníku a zaplateným clom.

Zábezpeka sa uvoľní na základe predloženia dodatočného dovozného povolenia na dotknuté množstvá príslušným orgánom členského štátu, v ktorom má dôjsť k prepusteniu do voľného obehu. Žiadosť o dodatočné povolenie nevyžaduje zloženie zábezpeky stanovenej v článku 15 ods. 2 nariadenia (ES) č. 1291/2000 alebo v článku 8 tohto nariadenia.

Dodatočné dovozné povolenie sa vydáva podľa podmienok určených v článku 10 a na základe predloženia jedného alebo viacerých nových vývozných povolení vydaných thajskými orgánmi.

V kolónke 20 dodatočného dovozného povolenia sa uvádza jeden z údajov uvedených v prílohe II.

S výnimkou prípadov vyššej moci zábezpeka prepadáva pre množstvá, na ktoré nie je predložené dodatočné dovozné povolenie do štyroch mesiacov odo dňa prijatia vyhlásenia o prepustení do voľného obehu uvedeného v prvom odseku. Zábezpeka prepadáva najmä pre množstvá, na ktoré nemohlo byť vydané dodatočné dovozné povolenie podľa článku 10 ods. 1.

Keď príslušný orgán započíta príslušné množstvo do dodatočného dovozného povolenia a patrične ho potvrdí, zábezpeka stanovená v prvom odseku sa uvoľní a uvedené povolenie sa čo možno najrýchlejšie vracia orgánu, ktorý ho vydáva.

Článok 7

Žiadosti o dovozné povolenia sa v zmysle tohto nariadenia môžu predkladať vo všetkých členských štátoch a vydané povolenia sú platné v celom Spoločenstve.

Štvrtá zarážka prvého pododseku odseku 1 článku 5 nariadenia (ES) č. 1291/2000 sa neuplatňuje na dovozy uskutočňované podľa tohto nariadenia.

Článok 8

Odchylne od článku 12 nariadenia (ES) č. 1342/2003 výška zábezpeky vzťahujúcej sa na dovozné povolenia stanovené v tomto nariadení predstavuje 5 EUR na tonu.

Článok 9

1. V kolónke 8 žiadosti o dovozné povolenie a povolenia sa uvádza údaj Thajsko.

2. Dovozné povolenie obsahuje:

a) v kolónke 24 jeden z údajov uvedených v prílohe III;

b) v kolónke 20 tieto informácie: i) meno plavidla uvedené v thajskom vývoznom povolení; ii) číslo a dátum thajského vývozného povolenia.

3. Dovozné povolenie sa prijme ako doklad na podporu vyhlásenia o prepustení do voľného obehu iba vtedy, ak je preukázané najmä na základe kópie nákladného listu predloženého dotknutou stranou, že výrobky, pre ktoré sa žiada prepustenie do voľného obehu, boli prepravené do Spoločenstva plavidlom uvedeným v dovoznom povolení.

4. S výhradou uplatnenia článku 6 tohto nariadenia a odchylne od článku 8 ods. 4 nariadenia (ES) č. 1291/2000, množstvo prepustené do voľného obehu nesmie presiahnuť množstvo uvedené v kolónkach 17 a 18 dovozného povolenia. V kolónke 19 uvedeného povolenia sa na tento účel uvádza číslica 0.

Článok 10

1. Keď sa v žiadostiach o povolenia prekročí množstvo stanovené v článku 1, Komisia určí pre požadované množstvá koeficient pridelenia alebo rozhodne o zamietnutí žiadostí.

2. Dovozné povolenie sa vydáva piaty pracovný deň odo dňa podania žiadosti, s výhradou opatrení prijatých Komisiou podľa odseku 1.

3. V prípade určenia koeficientu pridelenia podľa odseku 1 môžu byť žiadosti stiahnuté v lehote desiatich pracovných dní od dátumu uverejnenia tohto koeficientu.

V prípade stiahnutia žiadostí sa povolenia vydané v súlade s odsekom 2 vrátia.

V prípade stiahnutia žiadosti sa zábezpeka uvoľní. Zábezpeka sa uvoľní takisto v prípade zamietnutých žiadostí.

4. Ak nie sú dodržané podmienky stanovené pre vydanie dovozného povolenia, Komisia môže v prípade potreby po konzultácii s thajskými orgánmi prijať adekvátne opatrenia.

Článok 11

Odchylne od článku 6 nariadenia (ES) č. 1342/2003 posledný deň platnosti dovozného povolenia súhlasí s posledným dňom platnosti zodpovedajúceho vývozného povolenia s pripočítaním 30 dní. Avšak v súlade s článkom 8 nariadenia (ES) č. 1301/2006 tento posledný deň platnosti môže pripadnúť najneskôr na 31. december 2007.

Článok 12

1. Členské štáty oznámia Komisii pre každé dovozné povolenie, každý pracovný deň, výlučne elektronickou formou prostredníctvom formulárov, ktoré im Komisia dala k dispozícii, a podľa podmienok zadaných informačným systémom, ktorý Komisia zaviedla, tieto informácie:

a) množstvo, na ktoré sa žiada každé jednotlivé dovozné povolenie, aj s označením „dodatočné dovozné povolenie“, ak je to náležité;

b) číslo predloženého vývozného povolenia, uvedené v hornej kolónke tohto povolenia;

c) dátum vydania vývozného povolenia;

d) celkové množstvo, pre ktoré bolo vývozné povolenie vydané.

2. Najneskôr koncom prvých šiestich mesiacov roku 2008 orgány zodpovedné za vydávanie dovozných povolení oznámia Komisii elektronickou formou, podľa požiadaviek uvedených v odseku 1, úplný zoznam nezapočítaných množstiev uvedených na zadnej strane dovozných povolení, meno plavidla a číslo zmluvy o preprave na územie Európskeho spoločenstva, aj čísla príslušných vývozných povolení.

KAPITOLA IV

ZÁVEREČNÉ USTANOVENIA

Článok 13

Toto nariadenia nadobúda účinnosť 1. januára 2007.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 19. decembra 2006 Za Komisiu Mariann FISCHER BOEL členka Komisie

(1) Ú. v. ES L 146, 20.6.1996, s. 1.

(2) Ú. v. ES L 152, 24.6.2000, s. 1. Nariadenie naposledy zmenené a doplnené nariadením (ES) č. 1713/2006 (Ú. v. EÚ L 321, 21.11.2006, s. 11).

(3) Ú. v. EÚ L 189, 29.7.2003, s. 12. Nariadenie naposledy zmenené a doplnené nariadením (ES) č. 1713/2006.

(4) Ú. v. EÚ L 238, 1.9.2006, s. 13.

PRÍLOHA I

PRÍLOHA II — : bulharsky : Допълнителна лицензия, член 6 от Регламент (ЕО) № 1885/2006, — : španielsky : Certificado complementario, artículo 6 del Reglamento (CE) no 1885/2006, — : česky : Licence pro dodatečné množství, čl. 6 nařízení (ES) č. 1885/2006, — : dánsky : Supplerende licens, forordning (EF) nr. 1885/2006, artikel 6, — : nemecky : Zusätzliche Lizenz — Artikel 6 der Verordnung (EG) Nr. 1885/2006, — : estónsky : Lisakoguse litsents, määruse (EÜ) nr 1885/2006 artikkel 6, — : grécky : Συμπληρωματικό πιστοποιητικό — Άρθρο 6 του κανονισμού (ΕΚ) αριθ. 1885/2006, — : anglicky : Licence for additional quantity, Article 6 of Regulation (EC) No 1885/2006, — : francúzsky : Certificat complémentaire, règlement (CE) no 1885/2006, article 6, — : taliansky : Titolo complementare, regolamento (CE) n. 1885/2006 articolo 6, — : litovsky : Atļauja par papildu daudzumu, Regulas (EK) Nr. 1885/2006 6. pants, — : lotyšsky : Papildomoji licencija, Reglamento (EB) Nr. 1885/2006 6 straipsnio, — : maďarsky : Kiegészítő engedély, 1885/2006/EK rendelet 6. cikk, — : holandsky : Aanvullend certificaat — artikel 6 van Verordening (EG) nr. 1885/2006, — : poľsky : Uzupełniające pozwolenie, rozporządzenie (WE) nr 1885/2006 art. 6, — : portugalsky : Certificado complementar, artigo 6.o do Regulamento (CE) n.o 1885/2006, — : rumunsky : Licenţă pentru cantitatea excedentară, articolul 6 din Regulamentul nr. 1885/2006, — : lovensky : Dodatočné povolenie, článok 6 nariadenia (ES) č. 1885/2006, — : slovinsky : Dovoljenje za dodatne količine, člen 6, Uredba (ES) št. 1885/2006, — : fínsky : Lisätodistus, asetus (EY) N:o 1885/2006 6 artikla, — : švédsky : Kompletterande licens, artikel 6 i förordning (EG) nr 1885/2006.